Die Pos | News | Diensverskaffer begaan flater met rekeninge
17 November 2017 l Andries van der Heyde l Views: 502 l 6 months ago
Die Bela-Bela-munisipaliteit het Die Pos verlede week dringend geskakel om inwoners van ’n fout op hul munisipale rekeninge in te lig.
Dit kom nadat die diensverskaffer wat die munisipaliteit se munisipale rekeninge hanteer ’n groot blaps begaan het deur die verkeerde munisipaliteit se bankbesonderhede op Bela-Bela-inwoners se rekeningstate te plaas.
Die diensverskaffer, genaamd Munsoft, behartig 43 munisipaliteite in die land se rekeninge.
Hulle het volgens David Rabololo, Bela-Bela se munisipale woordvoerder, ’n klomp Bela-Bela-rekeninge verkeerdelik met die West Rand plaaslike munisipaliteit se briefhoof en bankrekeningnommer bo-aan uitgedruk en dié is toe aan Bela-Bela-inwoners uitgereik.
Die Pos verneem heelwat inwoners het reeds geld vir basiese dienste wat hul aan die Bela-Bela-munisipaliteit moes betaal weens dié fout in West Rand se rekening inbetaal.
“Die saak is met die diensverskaffer opgeneem en regstellende stappe word gedoen om die geld te verhaal. Die korrekte rekeninge is reeds by die poskantoor afgegee en na die verskeie huishoudings uitgestuur,” het Rabololo gesê.
“Belastingbetalers wat die verkeerde rekening ontvang en betaal het, word aangeraai om die invorderingsafdeling van die munisipaliteit te kontak. Die bewys van die verkeerde betaling moet ook saamge-bring word sodat die fout reggestel kan word.” Rabololo het namens die munisipaliteit verskoning gevra vir die flater.